Acordul la care au ajuns liderii europeni cu ocazia summit-ului de la Bruxelles prevede un buget multianual al Uniunii Europene de 960 de miliarde de euro, prima scădere bugetară din istoria Blocului comunitar. Cifra a fost dezvăluită de preşedintele Franţei, Francois Hollande.

Comisia Europeană solicitase un buget de 1.003 miliarde de euro.

"Este un acord la care s-a ajuns cu greu, dar cred că este un bun compromis", a declarat Hollande, citat de AFP.

Vineri după-amiază, preşedintele Consiliului European, Herman van Rompuy, a înaintat o nouă formulă revizuită pentru bugetul UE 2014-2020, după ce în jurul prânzului se luase o pauză. România, dar şi Bulgaria şi Cehia ar fi fost nemulţumite de cadrul financiar avansat vineri dimineaţă de preşedintele Consiliului, potrivit publicaţiei EUobserver.com. De asemenea, surse oficiale precizau pentru MEDIAFAX că propunerea formulată dimineaţă de Van Rompuy reducea semnificativ alocarea pentru România, cu peste un miliard sub pragul de 40 de miliarde.

Pentru exerciţiul financiar 2007-2013, România are o alocare totală de 33,5 miliarde euro.

Discuţiile privind formula de calcul a bugetului UE în exerciţiul bugetar 2014-2020 au început la nivelul Consiliului UE încă din primăvara anului trecut, când Comisia Europeană a prezentat o propunere de buget maximalist în care României îi reveneau circa 48 de miliarde de euro.

Negocierile privind bugetul au atins un punct nevralgic în 22-23 noiembrie 2012, când după o reuniune care a durat două zile Consiliul European nu a reuşit să ajungă la un consens privind bugetul.